《宝山行》
清代·吴菘

冬青郁郁空山里，种树何年星在尾。余哀散作冬青引，弓剑桥山飞不起。

月黑林昏鬼搏人，捧香天骑寒食死。玉鱼金碗出人间，兰亭玉匣亦如此。

独怜竺国经可哀，六帝园陵一日毁。呜呼国家养士百年中，剩得遗民号苍穹。

杜鹃声碎岩花落，片云飞出越江东。银牌竹夹归何许，白石编同晞发翁。

欲令杀青遍宇宙，长与兹山高嵷巃。

作者简介：安徽歙县人，字绮园。黄山僧雪花尝绘黄山诸卉图，宋荦为题句，菘因各为作笺，成《笺卉》。